和趙保之青田即事
作者：洪咨夔
朝代：宋

paragraphs: 寶犀壓帳春風入，渴烏傳箭寒澌滴。
砉然推枕起放衙，霜月滿庭鳧鴈集。
簿書顛倒六作五，文移縱橫一取十。
精神坐照吏姦破，政事流從儒術出。
墨池霹靂送飛雨，積案如山笑譚畢。
逢迎合爪遞相賀，戒石亭前見天日。
公餘琴疊舞胎僊，客退爐熏齋繡佛。
芳蹊桃李不自言，舊燕新鶑沸消息。
詩筒入手如見面，金井新泉生玉色。
汗青不朽須早計，過眼年華征羽急。